NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/50332)
  + [Valencià](/va/acuerdo/50050)






Selector de idioma

Leer

* [Español](/es/acuerdo/50908)
* [Valencià](/va/acuerdo/50958)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS[Butlletí Oficial Universitat d'Alacant](/ca/Publicacion)
=======================================================================================================================================================

Secretaria General

Butlletí Oficial Universitat d'Alacant





NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS

Data d'aprovació
:   26/03/2024

Data de publicació
:   27/03/2024

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/Acuerdos/DescargarAcuerdo/50061)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/50316)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/50932)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS&url=https://www.boua.ua.es/va/acuerdo/50661)

**Títol:** NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimarts, 26 de març de 2024

Aprovada per unanimitat pel Consell de Govern de la Universitat d'Alacant en la sessió ordinària del dia 26 de març de 2024.

NORMATIVA QUE REGULA LA JORNADA DE TREBALL, HORARIS, PERMISOS, LLICÈNCIES I VACANCES DEL PTGAS

Contingut

EXPOSICIÓ DE MOTIUS

CAPÍTOL I. Consideracions generals

Article 1. Objecte i àmbit d'aplicació.

Article 2. Definicions i acreditacions.

CAPÍTOL II. Jornada de treball

Article 3. Jornada de treball.

Article 4. Realització de jornades superiors.

Article 5. Incompatibilitat per a l'exercici d'una altra activitat pública o privada.

Article 6. Reduccions de jornada.

Article 7. Reducció d'una hora de la jornada sense reducció de retribucions.

Article 8. Altres reduccions de jornada.

Article 9. Disposicions comunes a les reduccions de jornada.

CAPÍTOL III. Horari de treball

Article 10. Horari de treball.

Article 11. Horari d'estiu, Setmana Santa i Nadal.

Article 12. Prestació de serveis en dissabtes, diumenges i festius.

Article 13. Competències per a l'establiment dels horaris de treball.

Article 14. Prestació de serveis en períodes inferiors a cinc dies setmanals.

Article 15. Jornades i horaris especials.

Article 16. Assistència a cursos, seminaris o jornades de formació.

Article 17. Flexibilitat d'una hora de l'horari de permanència obligatòria.

Article 18. Flexibilitat de dues hores de l'horari de permanència obligatòria.

Article 19. Borses d'hores

Article 20. Pausa i descans setmanal i entre jornades.

Article 21. Control d'horari.

Article 22. Recuperació d'hores de treball no realitzades.

Article 23. Faltes d'assistència.

Article 24. Justificació d'absències per malaltia i incapacitat temporal.

Article 25. Horari de les oficines d'atenció al públic.

CAPÍTOL IV. Permisos

Article 26. Permisos del personal tècnic, de gestió i d'administració i serveis.

Article 27. Permís per matrimoni o registre o constitució formalitzada per document públic de parella de fet.

Article 28. Permís per matrimoni o registre o constitució formalitzada per document públic de parella de fet de familiars.

Article 29. Permís per a l'assistència a exàmens prenatals, preparació al part, tractaments de fecundació i reunions relacionades amb processos d'adopció, acolliment, guarda amb finalitats d'adopció.

Article 30. Permís per risc durant l'embaràs o durant la lactància natural.

Article 31. Permís per gestació.

Article 32. Permís per naixement per a la mare biològica.

Article 33. Permís per adopció, guarda amb finalitats d'adopció o acolliment, tant temporal com permanent.

Article 34. Permís per interrupció de l'embaràs.

Article 35. Permís del progenitor diferent de la mare biològica per naixement, guarda amb finalitats d'adopció, acolliment a adopció d'un fill o filla.

Article 36. Permís per lactància.

Article 37. Permís per naixement de fills o filles prematurs.

Article 38. Permís per cura de fill o filla o menor acollit de fins a catorze anys.

Article 39. Permís per cura de fill o filla menor que patisca càncer o altra malaltia greu.

Article 40. Permís per a l'assistència a reunions de coordinació en centres d'educació especial.

Article 41. Permís per defunció de familiar.

Article 42. Permís per accident o malaltia greu, hospitalització o intervenció quirúrgica sense hospitalització que requerisca repòs domiciliari de cònjuge, parella de fet o familiar, o persona diferent de les anteriors que convisca amb el personal.

Article 43. Permís per assumptes propis.

Article 44. Permís per concurrència a exàmens.

Article 45. Permís per trasllat de domicili.

Article 46. Permís per a realitzar funcions sindicals, de formació o de representació del personal.

Article 47. Permís per consulta mèdica.

Article 48. Permís per al compliment d'un deure inexcusable, de caràcter públic i personal.

CAPÍTOL V. Llicències

Article 49. Llicència sense retribució.

Article 50. Llicència per a assistència a cursos de perfeccionament professional.

Article 51. Llicència per estudis.

Article 52. Llicència sense retribució per a assistència a cursos de perfeccionament professional.

Article 53. Llicència per participació en programes acreditats de cooperació internacional.

CAPÍTOL VI. Vacances

Article 54. Vacances anuals.

Article 55. Període de gaudi de les vacances.

Article 56. Modificació i interrupció de les vacances.

Article 57. Drets relacionats amb les vacances.

Article 58. Compensació.

CAPÍTOL VII. Règim de jornada partida

Article 59. Concepte.

Article 60. Tramitació.

Article 61. Distribució de la jornada partida.

Article 62. Condicions que cal tenir en compte en la resolució.

Article 63. Incompliment del règim de jornada partida.

Article 64. Jornada partida durant la jornada d'estiu i períodes de Setmana Santa i Nadal.

Article 65. Incompatibilitat amb aquest règim.

Article 66. Variacions sobre la distribució i condicions del règim de jornada partida.

Article 67. Quantia del complement de productivitat per jornada partida.

CAPÍTOL VIII. Compensació d'activitats extraordinàries

Article 68. Objecte.

Article 69. Qüestions generals.

Article 70. Compensació.

Article 71. Desplaçaments.

DISPOSICIONS ADDICIONALS.

Primera.

Segona.

DISPOSICIÓ DEROGATÒRIA.

DISPOSICIÓ FINAL.

ANNEX I

Definicions.

Acreditacions.

EXPOSICIÓ DE MOTIUS

La vigent normativa que regula la jornada de treball, horaris, permisos, llicències i vacances del personal tècnic, de gestió i d'administració i serveis de la Universitat d'Alacant ha experimentat molts canvis al llarg de la seua existència, canvis que s'hi han incorporat i que han generat un text que, a vegades, es fa difícil d'interpretar. D'altra banda, la legislació que regula la relació jurídica d'aquest personal tant en l'àmbit estatal (Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic) com autonòmic (Llei 4/2021, de 16 d'abril, de la funció pública valenciana) ha afegit o modificat qüestions que afecten matèries regulades en aquesta normativa.

Al mateix temps, les normes que regulen aquesta matèria per a empleats públics d'administracions homologables al personal de la Universitat d'Alacant també han introduït qüestions que fa necessària la translació al personal inclòs en l'àmbit d'aplicació de la normativa que ens ocupa.

Tot això fa necessària una actualització d'aquesta normativa, adaptar-ne la redacció i estructura al marc jurídic actual i reflectir que la Universitat d'Alacant situa la conciliació de la vida personal, laboral i familiar en el centre de les seues polítiques com una dimensió estratègica, des del convenciment que les tasques de cura són un pilar fonamental de la societat que cal distribuir igualitàriament entre totes les persones per tal de superar el biaix històric de l'assignació en exclusiva a les dones.

La Universitat d'Alacant se suma així a l'aposta per a la construcció d'una universitat equitativa que fomenta la corresponsabilitat de les cures i s'alinea amb els principis de la nova Llei orgànica del sistema universitari.

CAPÍTOL I. Consideracions generals

Article 1. Objecte i àmbit d'aplicació

Aquesta normativa regula el règim de jornada, permisos, llicències i vacances, com també el règim de jornada partida i els serveis prestats fora de la jornada de treball que ha d'aplicar-se al personal tècnic, de gestió i d'administració i serveis de la Universitat d'Alacant, qualsevol que siga el règim que hi regule la vinculació.

Article 2. Definicions i acreditacions

En les qüestions que tenen relació amb aquesta normativa s'adoptaran les definicions i acreditacions recollides com a ANNEX I d'aquesta normativa.

CAPÍTOL II. Jornada de treball

Article 3. Jornada de treball

1. La jornada laboral del personal tècnic, de gestió i d'administració i serveis, amb horari de matí o vesprada, serà de 35 hores setmanals en còmput anual.

2. La distribució de la jornada al llarg de l'any, per a aquest personal, serà la següent:

a) Durant els mesos de setembre a maig: 36 hores i 15 minuts setmanals, per a compensar les hores de reducció de jornada durant la jornada especial d'estiu i els períodes de Nadal i Setmana Santa.

b) Durant els mesos de juny a agost: es realitzarà la jornada especial d'estiu de 30 hores setmanals.

Les persones que tinguen al seu càrrec menors de 14 anys podran fer ús d'aquesta jornada especial d'estiu durant els mesos de juny i setembre mitjançant la reducció de la jornada de 45 minuts durant un mes i 30 minuts durant l'altre, o bé mitjançant la reducció d'1 hora al dia durant una quinzena cadascun dels dos mesos.

Aquelles unitats que tinguen més activitat el mes de juny que el mes de setembre podran sol·licitar, de manera motivada, jornada especial d'estiu durant els mesos de juliol a setembre.

c) Durant els períodes de Nadal i Setmana Santa, com que no tenen caràcter lectiu i d'acord amb mesures d'estalvi energètic, només es mantindran amb servei les unitats establides d'acord amb les instruccions que es publiquen sobre aquest tema des de la Gerència.

Article 4. Realització de jornades superiors

1. Per necessitats del servei podrà requerir-se la realització d'un nombre superior d'hores setmanals. L'excés d'horari requerit es compensarà una vegada desapareguen les causes que el van motivar tenint en compte les preferències del personal i les necessitats del servei.

2. La compensació serà d'una hora i mitja per cada hora d'excés i s'haurà de fer servir dins els 12 mesos següents a aquell en què s'haja generat l'excés horari.

3. El personal que tinga concedida una reducció de jornada no podrà realitzar una jornada laboral superior per a una activitat extraordinària amb compensació econòmica.

4. El personal que ocupe un lloc de treball que tinga assignat un complement específic igual o superior a l'E045 podrà ser requerit per a la realització d'una jornada superior quan així ho exigisquen les necessitats del servei, sense que procedisca compensació horària o econòmica per aquesta circumstància.

Article 5. Incompatibilitat per a l'exercici d'una altra activitat pública o privada

El personal estarà subjecte al règim d'incompatibilitats establit en la legislació general que regula aquesta matèria.

No obstant això, el personal interessat podrà sol·licitar la reducció voluntària i amb caràcter personal del complement específic assignat al lloc ocupat quan aquest complement supere els llindars que fixa l'esmentada legislació per a poder autoritzar la compatibilitat amb una segona activitat privada. En aquest cas, el complement específic que s'establirà estarà en funció del grup o subgrup de titulació del personal interessat d'acord amb la taula següent:

|  |  |
| --- | --- |
| Complement específic màxim per a compatibilitzar amb activitat privada | |
| Grup | Complement específic |
| A/A1 | E037 |
| B/A2 | E022 |
| C/C1 | E018 |
| D/C2 | E014 |
| E/APF (agrupació professional funcionarial) | E012 |

Article 6. Reduccions de jornada

1. El personal tindrà dret a una reducció de fins a la meitat de la jornada amb disminució proporcional de retribucions per les causes establides en l'apartat següent. La reducció ha de sol·licitar-se per fraccions diàries de 30 minuts.

2. Les causes que generen dret a una reducció de jornada són les següents:

a) Tenir al seu càrrec algun xiquet o alguna xiqueta de 14 anys o menys per raons de guarda legal.

b) Tenir al seu càrrec una persona gran que requerisca especial dedicació.

c) Tenir al seu càrrec una persona amb un grau de discapacitat física, psíquica o sensorial igual o superior al 33% que no exercisca activitat retribuïda que supere el salari mínim interprofessional.

d) Tenir al seu càrrec el/la cònjuge o parella de fet o un familiar de fins a segon grau de parentiu que requerisca especial dedicació.

e) Tenir reconegut un grau de discapacitat o que per raó de llarga o crònica malaltia no puga realitzar la jornada laboral completa, amb l'informe previ del Servei de Prevenció de la Universitat d'Alacant.

f) Per naixement de fills o filles prematurs o que per qualsevol causa hagen de romandre hospitalitzats a continuació del part. Aquesta reducció de jornada, que és independent del permís recollit en l'article 37, podrà ser de fins a 2 hores diàries i s'extingirà quan es produïsca l'alta hospitalària.

g) Faltar menys de 5 anys per a complir l'edat de jubilació forçosa. Sempre que resulte compatible amb el correcte funcionament del servei, es podrà autoritzar que la reducció de jornada s'acumule en jornades completes, sense que aquesta acumulació puga comportar, en cap cas, un període superior a 6 mesos continuats en un període d'un any comptador des del dia de l'inici.

Article 7. Reducció d'una hora de la jornada sense reducció de retribucions

1. Es podrà concedir una reducció de la jornada sense disminució de retribucions per les causes recollides en les lletres a), b), c), d) i e) de l'apartat 2 de l'article anterior sempre que la reducció sol·licitada no supere una hora diària.

No obstant això, perquè això siga aplicable en el cas de la lletra a), haurà de concórrer alguna de les circumstàncies següents:

-        Que el/la menor requerisca especial dedicació

-        Que el xiquet o la xiqueta tinga 3 anys o menys

-        Que es tracte de família monoparental

2. La reducció de fins a una hora sense reducció de retribucions serà aplicable també en els casos d'adopció, acolliment o guarda amb finalitats d'adopció d'un o d'una menor de més de 3 anys que, per les seues circumstàncies i experiències personals degudament acreditades pels serveis socials competents o que per provenir de l'estranger tinga especials dificultats d'inserció social i familiar. El temps màxim que s'aplicarà aquesta reducció d'una hora sense reducció de retribucions és de 6 mesos comptador des de la finalització del permís d'adopció o acolliment.

Article 8. Altres reduccions de jornada

1. El personal podrà ser autoritzat a realitzar una jornada reduïda, continuada i ininterrompuda diària amb horari de 9 a 14 hores o l'equivalent si el lloc té torn de vesprada, amb una percepció del 75% del total de les retribucions. Aquesta reducció requereix que l'horari resulte compatible amb les funcions del lloc exercit i amb les del centre de treball.

2. Es podrà sol·licitar una reducció de fins al 50% de la jornada laboral per a atendre la cura del/de la cònjuge, parella de fet o d'un familiar de primer grau per raó de malaltia molt greu. La duració màxima d'aquesta reducció serà d'un mes i es mantindrà la percepció íntegra de retribucions. En casos excepcionals, i sempre que les necessitats del servei ho permeten, es podrà sol·licitar l'acumulació d'aquesta reducció en dies complets amb el mantenint de la duració màxima prevista.

L'autorització d'aquesta reducció requereix informe del facultatiu que assisteix el/la pacient en el qual es determine que la malaltia és molt greu i la necessitat de cures per a atendre la persona malalta.

Aquesta reducció quedarà sense efecte en cas d'alta o defunció del familiar, encara que no haja transcorregut el termini màxim d'un mes.

En el cas que hi haguera més d'un/a beneficiari/ària d'aquest dret pel mateix subjecte causant, aquests/es podran repartir-se el gaudi de la reducció i es respectarà, en tot cas, el termini màxim.

3. Les empleades víctimes de violència de gènere o de violència sexual tindran dret, amb l'acreditació prèvia de la situació de violència exercida sobre elles i durant el temps que els serveis socials o de salut ho consideren procedent i així ho acrediten, a la reducció d'un terç de la jornada sense reducció de retribucions, o a la reducció del 50% amb una reducció d'un sisè de les retribucions.

4. El personal que acredite la condició de víctima de violència terrorista tindrà dret a una reducció de jornada en els mateixos termes previstos en l'apartat anterior.

5. El personal que es reincorpore al servei efectiu a la finalització d'un tractament oncològic podrà sol·licitar una adaptació progressiva de la jornada de treball ordinària. L'Administració podrà concedir l'adaptació quan aquesta coadjuve a la plena recuperació funcional de la persona o evite situacions d'especial dificultat o penúria en l'acompliment del treball. Aquesta adaptació podrà estendre's fins a un mes des de l'alta mèdica i podrà afectar fins a un 25% de la duració de la jornada diària, preferentment en la part flexible d'aquesta, i es considerarà com a temps de treball efectiu. Podrà ampliar-se un mes més quan es justifique la persistència en l'estat de salut de les circumstàncies derivades del tractament oncològic.

La sol·licitud estarà acompanyada de la documentació que aporte la  persona interessada per a acreditar l'existència d'aquesta situació. L'Administració haurà de resoldre-la en un termini de 3 dies després de recaptar informe del Servei de Prevenció que confirme l'oportunitat d'aquesta mesura en funció del tractament rebut o de les activitats de rehabilitació que hagen sigut prescrites.

Amb caràcter excepcional, aquesta adaptació de jornada podrà sol·licitar-se en processos de recuperació d'altres tractaments d'especial gravetat.

Article 9. Disposicions comunes a les reduccions de jornada

1. Les reduccions de jornada previstes en aquesta normativa seran incompatibles entre si. Tanmateix, les reduccions previstes en els articles 6.2e, 8.3 i 8.4 seran compatibles amb una reducció per causa diferent, excepte amb les recollides en l'apartat 1 de l'article 8.

2. Quan es tinga dret al gaudi simultani de més d'una reducció de jornada compatibles entre si, només podrà concedir-se'n una sense reducció de retribucions, i s'aplicarà a la resta la deducció proporcional que corresponga.

3. Si diverses persones tingueren dret a una reducció de jornada respecte d'un mateix subjecte causant, podran compartir el gaudi d'aquest dret. En aquests casos, les sol·licituds de reducció de jornada parcial hauran de presentar-se de manera simultània, i caldrà indicar-hi tant el nombre global d'hores de reducció com el nombre concret que gaudirà cada persona. El benefici de la reducció d'aquesta forma només podrà modificar-se mitjançant nova sol·licitud i resolució posterior.

4. El personal que sol·licite deixar sense efecte una reducció de jornada no podrà començar a gaudir-ne altra per la mateixa causa fins que transcórrega, com a mínim, un mes des que es va deixar sense efecte la reducció anterior. Això no serà aplicable a les empleades víctima de violència de gènere o de violència sexual ni al personal víctima de terrorisme que gaudisca d'una reducció de jornada per aquestes causes.

5. El responsable de la unitat podrà organitzar les franges horàries de benefici de les reduccions del personal amb la finalitat de garantir l'atenció a l'usuari, i haurà de motivar la necessitat de fixar aquestes franges.

6. Les reduccions de jornada amb reducció de retribucions només poden quedar sense efecte un dia anterior a un dia hàbil.

CAPÍTOL III. Horari de treball

Article 10. Horari de treball

1. La jornada setmanal del personal que tinga horari de matí o vesprada es realitzarà, amb caràcter general, de dilluns a divendres en règim d'horari flexible.

2. L'horari fix de presència en el lloc de treball del personal que presta serveis en torn de matí serà de 9 a 14 hores, de dilluns a divendres. El temps restant fins a completar la jornada setmanal es realitzarà en horari flexible entre les 7 i les 9 hores o amb posterioritat a les 14 hores i fins a les 19 hores.

Aquest personal estarà obligat a realitzar una jornada de 2 hores i mitja en torn de vesprada com a complement de l'horari. L'assignació de les vesprades a aquest personal es durà a terme pel responsable de la unitat administrativa, amb caràcter general, de dilluns a dijous entre les 14.30 i les 19 hores, segons les necessitats del servei al qual es trobe adscrit perquè s'hi cobrisquen les vesprades especificades en els horaris d'atenció al públic. Per a fer-ho, es tindran en compte les preferències de les persones interessades sempre que siguen compatibles amb les necessitats del servei.

3. El personal amb torn de vesprada haurà de prestar, amb caràcter general, 6 hores i 45 minuts diaris, de dilluns a divendres, de manera ininterrompuda a partir de les 14 hores. Aquesta jornada podrà flexibilitzar-se i retardar l'hora d'inici de la jornada, sempre que la prestació del servei ho permeta o ho aconselle.

Aquest personal estarà obligat a realitzar una jornada de 2 hores i mitja en torn de matí com a complement de l'horari. L'assignació dels matins a aquest personal es durà a terme pel responsable de la unitat administrativa, amb caràcter general, de dilluns a dijous, segons les necessitats del servei al qual es trobe adscrit. Per a fer-ho, es tindran en compte les preferències de les persones interessades sempre que siguen compatibles amb les necessitats del servei.

Article 11. Horari d'estiu, Setmana Santa i Nadal

Els mesos de juny, juliol i agost, les jornades seran de 6 hores, que comprendran, en tot cas, l'horari fix de presència establit en l'article 10.2.

No obstant això, els responsables de les unitats podran sol·licitar, de manera motivada, aplicar aquest horari especial durant els mesos de juliol, agost i setembre.

El mes d'agost la jornada de treball serà de 8 a 14 hores.

El personal adscrit a unitats que hagen de realitzar les seues funcions durant les dates corresponents als períodes de Setmana Santa o Nadal realitzarà una jornada de treball de 8.30 a 14 hores. A més, podrà gaudir del mateix nombre de dies lliures que els treballats durant aquests períodes.

Article 12. Prestació de serveis en dissabtes, diumenges i festius

En els llocs de treball que, fins i tot tenint horari de matí o vesprada, tinguen l'obligació de prestar servei en dissabtes, diumenges o festius, aquesta prestació podrà substituir el complement horari de matí o vesprada establit en l'article 10. La prestació d'aquests serveis es compensarà a raó d'1,5 hores per cada hora prestada.

Article 13. Competències per a l'establiment dels horaris de treball

Cada unitat regularà els horaris del personal adscrit amb la finalitat de mantenir tant els horaris d'obertura i tancament d'edificis com el d'atenció al públic.

Article 14. Prestació de serveis en períodes inferiors a cinc dies setmanals

Quan la prestació efectiva de serveis durant la setmana siga inferior a 5 dies, l'horari complementari de matí o vesprada establit en l'article 10, per al personal que no té horari especial, es reduirà a raó de 30 minuts per dia d'absència.

Article 15. Jornades i horaris especials

1. S'exclou de les jornades i horaris regulats en els articles anteriors el personal que, per raó de l'activitat exercida, haja de realitzar un horari especial que no es distribueix setmanalment de dilluns a divendres en horari de matí o vesprada. Aquests horaris especials es reflectiran en la relació de llocs de treball (RPT).

2. El personal que tinga horari especial realitzarà la seua jornada d'acord amb aquest horari especial, que quedarà definit abans de l'ocupació de la plaça, sense que el nombre d'hores en còmput anual puga ser superior al de l'horari de 35 hores setmanals.

3. Els horaris especials podran tenir jornades simples i jornades que acumulen 2 dies hàbils. Les jornades simples seran com a màxim de 7 hores i 15 minuts. Les jornades que acumulen 2 dies hàbils hauran de tenir com a mínim 10 hores i com a màxim 13 hores. Cada setmana d'un horari especial pot tenir un nombre diferent de jornades i, per tant, de dies hàbils.

4. El personal que preste servei amb horari especial amb torns diferents en funció de la jornada tindrà definit el torn de cada jornada com a annex al nomenament en la plaça amb horari especial. En cas en què l'horari especial siga en funció de festius i períodes de Setmana Santa i Nadal, l'Administració li facilitarà l'horari anual en què s'especifiquen les jornades que ha de treballar, el nombre d'hores i si la jornada acumula 2 dies hàbils.

En el cas del personal contractat temporal, l'horari especial s'indicarà en la convocatòria (M/V), i implica que la jornada es pot desenvolupar tant de matí com de vesprada.

5. Per raons del servei es podrà realitzar un horari diferent del que apareix en la RPT. Aquest horari serà determinat pel Servei de Gestió de Personal, amb el vistiplau de la Gerència, amb l'informe del responsable de la unitat de destinació de la persona interessada. En tot cas, el còmput de l'horari no podrà excedir el que s'estableix de manera general i no comportarà cap compensació. En cas de tenir horari amb jornada partida, correspondrà la necessària adaptació.

4. Mitjançant petició individual a la Gerència, es podran autoritzar horaris diferents dels previstos en aquesta normativa quan es donen circumstàncies concretes i justificades, i es mantindrà el total d'hores setmanals que cal realitzar.

Article 16. Assistència a cursos, seminaris o jornades de formació

El temps d'assistència a cursos, seminaris o jornades de formació organitzats per la Universitat o l'Escola Valenciana d'Administració Pública que tinguen lloc dins la jornada laboral computarà com a temps de treball d'acord amb els criteris establits en el Pla de Formació.

També computaran com a temps de treball els organitzats per les organitzacions sindicals signants de l'Acord Administració-sindicats en matèria de formació contínua, sempre que el contingut estiga relacionat amb les funcions del lloc de treball de la persona interessada.

Article 17. Flexibilitat d'una hora de l'horari de permanència obligatòria

1. L'horari de permanència obligatòria podrà flexibilitzar-se una hora diària en els supòsits següents:

a) Tenir al seu càrrec persones que requerisquen una especial dedicació.

b) Tenir la cura directa de fills o filles, o xiquets o xiquetes en acolliment preadoptiu o permanent, de 14 anys o menys.

c) Tenir al seu càrrec un familiar fins al segon grau de parentiu, o persona legalment sota la seua guarda o custòdia, que patisca malaltia greu degudament acreditada amb indicació expressa de la necessitat de cures específiques, o amb un grau de discapacitat igual o superior al 65%.

2. El personal que realitze les jornades i horaris especials previstos en l'article 15 podrà fer ús d'aquesta flexibilitat sempre que ho permeten les necessitats del servei.

Article 18. Flexibilitat de dues hores de l'horari de permanència obligatòria

1. L'horari de permanència obligatòria podrà flexibilitzar-se 2 hores diàries en els supòsits següents:

a)      En el cas de ser pare o mare de família monoparental, fins al dia en què complisca 15 anys d'edat el/la menor dels fills o les filles.

b)      En el cas de ser pare o mare de família nombrosa, fins al dia en què complisca 15 anys d'edat el/la menor dels fills o les filles.

c)      Quan tinguen fills o filles, xiquets o xiquetes en guarda amb finalitats d'adopció o acolliment, tant temporal com permanent, amb diversitat funcional, amb la finalitat de conciliar l'horari de treball amb el dels centres educatius ordinaris d'integració i d'educació especial, com també el d'altres centres on reben atenció.

d)      Quan es tracte d'empleades víctimes de violència de gènere o de violència sexual amb la finalitat de fer efectiu el dret a l'assistència social integral, pel temps que acrediten els serveis socials d'atenció o salut. En aquest cas es pot optar per l'adaptació del torn de treball.

e)      Quan es tracte de víctimes de violència terrorista, en tant que siga necessari per a fer efectiva la protecció o el dret a l'assistència social integral, ja siga per raó de les seqüeles provocades per l'acció terrorista, ja siga per l'amenaça a la qual es troben sotmeses. A més d'aquesta flexibilitat, es podran adoptar altres formes d'ordenació del temps de treball, com l'adaptació de l'horari o altres que siguen aplicables.

f)       Quan hi haja l'autorització del responsable de la unitat en què es trobe adscrita la persona interessada i es tracte de necessitats de conciliació de la vida laboral i familiar.

2. El personal que realitze les jornades i horaris especials previstos en l'article 15 podrà fer ús d'aquesta flexibilitat sempre que ho permeten les necessitats d'aquest servei.

Article 19. Borses d'hores

Amb la finalitat de compatibilitzar les necessitats de cada unitat o servei durant els períodes de més activitat amb una major flexibilitat en l'horari de treball en períodes de menor activitat s'estableix un sistema de borsa d'hores.

El personal que s'aculla a aquest sistema haurà de realitzar, com a mínim, l'horari de permanència obligatòria diari. Les hores no treballades en els períodes de menor activitat es recuperaran en moments d'activitat extraordinària de les unitats o serveis.

La proposta d'acumulació d'hores ha de ser remsa per la persona responsable de la unitat o servei per a l'aprovació per part de la Gerència. La proposta haurà d'incloure el pla de recuperació de les hores, prèviament acordat amb el personal al seu càrrec, i ha de complir els requisits següents:

·         L'aplicació d'aquest sistema de borsa d'hores no implicarà cap variació en la jornada anual del personal que s'hi aculla.

·         No es podran acumular més de 20 hores per persona al mes.

·         Podrà no realitzar-se el complement horari de vesprada o de matí durant els períodes de menor activitat, que haurà de ser recuperat en el mateix horari.

·         Ha de garantir-se que l'atenció al públic en vesprades quede coberta.

Article 20. Pausa i descans setmanal i entre jornades

1. El personal disposarà d'una pausa de 30 minuts durant la jornada laboral computable com a treball efectiu. El gaudi d'aquesta pausa ha de respectar que les dependències i els serveis queden adequadament atesos.

2. Entre la finalització d'una jornada i l'inici de la següent del personal que tinga torn de matí o de vesprada ha d'haver-hi un mínim de 12 hores de descans. Així mateix, entre la finalització d'un període setmanal i l'inici del següent ha d'haver-hi un mínim de 36 hores de descans. Quan l'aplicació d'aquests descansos impedisca la cobertura dels serveis se'n fixarà l'aplicació amb la participació dels representants sindicals, tenint en compte la situació de les persones afectades.

Article 21. Control d'horari

El personal estarà obligat a registrar les entrades i eixides del centre mitjançant els sistemes establits a aquest efecte.

Les persones responsables de les unitats administratives es responsabilitzaran del control horari del personal adscrit, sense perjudici del control general que correspon a Gerència.

Article 22. Recuperació d'hores de treball no realitzades

La diferència en còmput setmanal entre la jornada que haja de realitzar el personal per raó del lloc que ocupe i l'efectivament prestada haurà de ser objecte de recuperació dins el mes en què s'haja produït o, si això no fora possible, en el mes següent.

Aquesta recuperació podrà realitzar-se mitjançant reducció de dies d'assumptes propis. Si no es recuperen les hores, es procedirà al descompte en nòmina de conformitat amb el que preveu la legislació vigent.

Article 23. Faltes d'assistència

1. Els descomptes en nòmina per faltes d'assistència injustificades al treball o incompliment de jornada es determinaran de conformitat amb el que preveu la legislació vigent, sense que tinguen caràcter sancionador.

2. Les faltes d'assistència al treball, totals o parcials, de les empleades públiques víctimes de violència de gènere o de violència sexual tindran la consideració de justificades durant el temps i en les condicions en què així ho determinen els serveis socials o de salut, segons siga procedent.

3. Així mateix, tindran la consideració de justificades les faltes d'assistència al treball de les víctimes de violència terrorista durant tot el temps que precisen per a fer efectiva la protecció o el dret a l'assistència social integral, ja siga per raó de les seqüeles provocades per l'acció terrorista, ja siga per l'amenaça a la qual es troben sotmeses.

Article 24. Justificació d'absències per malaltia i incapacitat temporal

1. En cas d'absència per malaltia o accident sense que s'haja expedit comunicat mèdic de baixa, el personal comunicarà l'absència i la raó d'aquesta al responsable de la unitat en la primera hora de la jornada, excepte causes justificades que ho impedisquen. Després de la reincorporació al lloc de treball haurà de presentar declaració sobre la motivació de l'absència.

Quan l'absència siga de 2 dies de duració o quan existisca reiteració, el responsable de la unitat podrà requerir-ne justificació. Aquesta justificació haurà de ser expedida per un/a facultatiu/va. En el cas de no disposar-ne, el personal haurà de presentar una declaració responsable en la qual s'expose els motius que van provocar l'absència del lloc de treball.

No es tindran en compte a l'efecte de descompte en nòmina fins a 7 dies d'absència anuals per aquest motiu.

2. Davant la reiteració d'absències per part d'una persona treballadora, siguen justificades o no, la Gerència valorarà la situació amb la finalitat de buscar una solució adequada al cas, i n'informarà els representants sindicals.

Article 25. Horari de les oficines d'atenció al públic

L'horari d'obertura al públic de les oficines es publicarà en la pàgina web de la Universitat i serà el següent:

·         Al matí: de 9 a 14 hores, de dilluns a divendres.

·         A la vesprada: 2 hores, que seran distribuïdes per les oficines entre les 15 i les 19 hores, de dilluns a dijous. Aquest horari d'obertura es podrà concentrar en menys dies quan la prestació del servei ho aconselle o quan la unitat no dispose de personal suficient per a la cobertura.

Entre l'1 de juliol i el 31 d'agost, com també durant els períodes de Setmana Santa i Nadal, l'horari d'atenció al públic serà de 9 a 14 hores, de dilluns a divendres.

CAPÍTOL IV. Permisos

Article 26. Permisos del personal tècnic, de gestió i d'administració i serveis

El personal podrà gaudir dels permisos establits en els articles següents i en els termes previstos. Per a fer-ho, sempre que siga possible, s'hauran de sol·licitar a la persona responsable de la unitat amb una antelació mínima de 2 dies, amb la finalitat de garantir que no repercutisca negativament en la prestació del servei. El gaudi d'aquests permisos no requereix autorització prèvia, excepte en el cas del permís per assumptes propis.

Llevat que s'establisca expressament altra cosa, el gaudi dels permisos s'iniciarà el primer dia hàbil després del fet que l'ocasiona.

Quan coincidisca en dissabte alguna festivitat d'àmbit autonòmic o nacional, el personal podrà gaudir d'un dia de permís, amb un màxim de dos a l'any per aquest motiu, que es reflectiran en el calendari laboral.

Article 27. Permís per matrimoni o registre o constitució formalitzada per document públic de parella de fet

El personal podrà gaudir de 15 dies naturals i consecutius per raó de matrimoni o inscripció en un registre públic oficial de parelles de fet, o constitució formalitzada per document públic de parella de fet.

Aquest permís pot acumular-se al període vacacional o a qualsevol altre permís i s'haurà de gaudir dins els 12 mesos següents al fet causant.

El personal que gaudi d'aquest permís per inscripció en un registre d'unions de fet o per constitució formalitzada per document públic de parella de fet no podrà gaudir-lo de nou en cas de contraure matrimoni posteriorment amb la mateixa persona.

A més, el personal tindrà dret a permís pel dia de la celebració del matrimoni o inscripció de la unió de fet, o constitució formalitzada de parella de fet per document púbic quan ocórrega en dia laborable.

Article 28. Permís per matrimoni o registre o constitució formalitzada per document públic de parella de fet de familiars

El personal podrà gaudir de permís durant el dia de la celebració del matrimoni, inscripció d'unió de fet o constitució formalitzada de parella de fet per document públic d'un familiar de fins a segon grau de parentiu. Si la celebració del matrimoni ocorre a més de 100 quilòmetres de la localitat de residència del personal, el permís serà de 2 dies naturals consecutius, un dels quals serà el dia de la celebració.

Article 29. Permís per a l'assistència a exàmens prenatals, preparació al part, tractaments de fecundació i reunions relacionades amb processos d'adopció, acolliment i guarda amb finalitats d'adopció

El personal podrà gaudir d'un permís pel temps indispensable per a l'assistència a la realització d'exàmens prenatals, cursos de tècniques per a la preparació al part, reunions i consultes relacionades amb processos d'adopció o acolliment o guarda amb finalitats d'adopció, assistència a les preceptives sessions d'informació i preparació per a la realització dels preceptius informes psicològics i socials previs a la declaració d'idoneïtat, com també per a l'assistència a tractaments basats en tècniques de fecundació, sempre que hagen de realitzar-se dins la jornada laboral.

Article 30. Permís per risc durant l'embaràs o durant la lactància natural

Quan la dona embarassada o la persona trans gestant haguera de canviar d'activitat o lloc de treball per altre compatible amb el seu estat i això no resulte tècnicament o objectivament possible, tindrà dret al permís per risc durant l'embaràs previst en la legislació en matèria de seguretat social.

Quan l'acompliment del lloc de treball puga influir negativament en la salut de la mare o en la de la filla o el fill degut a l'existència de determinats riscos o patologies i siga necessari el canvi de lloc de treball o d'activitat per altre compatible, i això no resulte objectivament possible o no puga raonablement exigir-se per motius justificats, tindrà dret al permís per risc durant la lactància previst en la legislació vigent en matèria de seguretat social.

Article 31. Permís per gestació

Les dones embarassades i les persones trans gestants gaudiran d'un permís retribuït des del primer dia de la setmana 37 d'embaràs fins a la data del part.

A partir de la setmana 39, per a continuar gaudint d'aquest permís, s'haurà de tramitar en el centre de salut la incapacitat temporal.

En el supòsit de gestació múltiple, aquest permís podrà iniciar-se el primer dia de la setmana 35 d'embaràs.

Article 32. Permís per naixement per a la mare biològica

Aquest permís es concedirà en els termes i les condicions previstos en l'article 49a del Reial decret legislatiu 5/2015, pel qual s'aprova el text refós de l'Estatut bàsic de l'empleat públic.

A l'efecte de les disposicions en aquest article, el terme mare biològica inclou també les persones trans gestants.

En el cas de família monoparental, la mare biològica podrà gaudir de 10 setmanes més de permís retribuït per naixement.

Article 33. Permís per adopció, guarda amb finalitats d'adopció o acolliment, tant temporal com permanent

1. Aquest permís es concedirà en els termes i les condicions previstos en l'article 49b del Reial decret legislatiu 5/2015, pel qual s'aprova el text refós de l'Estatut bàsic de l'empleat públic.

2. Aquest permís s'ampliarà 2 setmanes en els supòsits d'adopció o acolliment de menors que, per les seues circumstàncies i experiències personals o per provenir de l'estranger, tinguen especials dificultats d'inserció social i familiar. Aquestes circumstàncies hauran de ser acreditades pels serveis socials competents.

3. El gaudi del permís per adopció o acolliment internacional de fins a 2 mesos de duració podrà fraccionar-se o ser continuat en funció de la tramitació que es requerisca al país d'origen de la persona adoptada.

4. En el cas de família monoparental, el pare adoptant o la mare adoptant podrà gaudir de 10 setmanes més de permís retribuït per naixement.

Article 34. Permís per interrupció de l'embaràs

Les dones embarassades i les persones trans gestants que patisquen una interrupció de l'embaràs tindran dret un permís de 6 dies hàbils i consecutius a partir del fet causant, sempre que no es troben en situació especial d'incapacitat temporal per interrupció de l'embaràs.

Article 35. Permís del progenitor diferent de la mare biològica per naixement, guarda amb finalitats d'adopció, acolliment o adopció d'un fill o filla

Aquest permís es concedirà en els termes i condicions previstos en l'article 49c del Reial decret legislatiu 5/2015, pel qual s'aprova el text refós de l'Estatut bàsic de l'empleat públic.

En cas de família monoparental, el personal podrà gaudir de 10 setmanes més de permís retribuït.

Article 36. Permís per lactància

Aquest permís es concedirà en els termes i les condicions previstos en l'article 48f del Reial decret legislatiu 5/2015, pel qual s'aprova el text refós de l'Estatut bàsic de l'empleat públic.

Es podrà optar per acumular el temps de lactància en 26 dies hàbils d'absència del lloc de treball. Aquesta modalitat es podrà gaudir únicament a partir de la finalització del permís per naixement, adopció, guarda, acolliment o per la finalització del permís del progenitor diferent de la mare biològica, segons corresponga.

En cas de família monoparental, el permís de lactància es duplicarà, tant en la modalitat de reducció de jornada diària com en la d'acumulació en jornades.

Article 37. Permís per naixement de fills prematurs o filles prematures

En cas de naixement de fills prematurs o filles prematures que per qualsevol altra causa hagen de romandre hospitalitzats a continuació del part, el personal tindrà dret a absentar-se durant un màxim de 2 hores diàries mentre no es produïsca l'alta hospitalària.

Article 38. Permís per cura de fill o filla o menor acollit de fins a catorze anys

Per malaltia d'un fill o filla o menor acollit, fins que complisca 14 anys, es tindrà dret a un permís de fins a 5 dies hàbils continuats. Per a exercir aquest dret serà necessari acreditar que els dos progenitors treballen, com també justificar la malaltia mitjançant informe de facultatiu o facultativa competent.

En el cas en què els dos progenitors siguen personal tècnic, de gestió i d'administració i serveis d'aquesta Universitat, podran compartir aquest permís, de manera consecutiva o alterna, amb el límit de 5 dies en total.

Article 39. Permís per cura de fill o filla menor que patisca càncer o altra malaltia greu

El personal tindrà dret, sempre que les dues persones progenitores, adoptants, guardadores amb finalitats d'adopció o acollidores de caràcter permanent treballen, a una reducció de la jornada de treball de com a mínim la meitat de la jornada laboral, amb la percepció de les retribucions íntegres, per a la cura durant l'hospitalització i el tractament continuat del fill o la filla menor d'edat que patisca càncer (tumors malignes, melanomes o carcinomes) o per qualsevol altra malaltia greu que implique un ingrés hospitalari de llarga duració i requerisca la necessitat de la cura directa, contínua i permanent acreditada per l'informe de l'òrgan corresponent de l'Administració sanitària. El dret a aquesta reducció s'extingirà quan el subjecte causant complisca els 23 anys, per la qual cosa el mer fet del compliment dels 18 anys d'edat no serà causa d'extinció de la reducció de jornada si es manté la necessitat de cura directa, contínua i permanent.

No obstant això, una vegada complits els 18 anys, es podrà reconèixer el dret a la reducció de jornada fins que la persona al seu càrrec complisca els 23 anys en els supòsits en què el patiment del càncer o la malaltia greu haja sigut diagnosticat abans d'arribar a la majoria d'edat, sempre que en el moment de la sol·licitud s'acrediten els requisits establits en els paràgrafs anteriors, excepte l'edat.

Així mateix, es mantindrà el dret a aquesta reducció de jornada fins que la persona al seu càrrec complisca 26 anys si, abans de fer els 23 anys, acreditara, a més, un grau de discapacitat igual o superior al 65%.

Quan concórreguen en les dues persones progenitores, adoptants, guardadores amb finalitats d'adopció o acollidores de caràcter permanent, pel mateix subjecte i fet causant, les circumstàncies necessàries per a tenir dret a aquest permís o, si escau, puguen tenir la condició de beneficiàries de la prestació establida per a aquesta finalitat en el règim de la Seguretat Social que els siga aplicable, el personal tindrà dret a la percepció de les retribucions íntegres durant el temps que dure la reducció de la jornada de treball, sempre que l'altra persona progenitora, adoptant o guardadora amb finalitats d'adopció o acollidora de caràcter permanent, sense perjudici del dret a la reducció de jornada que li corresponga, no cobre les seues retribucions íntegres en virtut d'aquest permís o com a beneficiària de la prestació establida per a aquesta finalitat en el règim de la Seguretat Social que li siga aplicable. En cas contrari, només es tindrà dret a la reducció de jornada, amb la consegüent reducció de retribucions.

Així mateix, en el cas que les dues persones presten serveis en la mateixa unitat, se'n podrà limitar l'exercici simultani per raons fundades en el correcte funcionament del servei.

Quan la persona malalta contraga matrimoni o constituïsca una parella de fet, tindrà dret al permís qui siga el/la cònjuge o parella de fet, sempre que acredite les condicions per a ser beneficiària.

Sempre que resulte compatible amb el correcte funcionament dels serveis, es podrà autoritzar que la reducció de jornada s'acumule en jornades completes pel temps que resulte estrictament necessari segons informe mèdic.

Per a la resta de qüestions relacionades amb aquesta reducció de jornada, caldrà atenir-se a allò que disposa el Reial decret legislatiu 5/2015, pel qual s'aprova el text refós de l'Estatut bàsic de l'empleat públic.

Article 40. Permís per a l'assistència a reunions de coordinació en centres d'educació especial

El personal podrà gaudir d'un permís pel temps indispensable per a l'assistència a reunions de coordinació en els centres d'educació especial als quals assistisquen fills o filles amb discapacitat, sempre que hagen de realitzar-se dins la jornada laboral.

Article 41. Permís per defunció de familiar

El personal podrà disposar de 4 dies hàbils per defunció del/de la cònjuge, parella de fet o un familiar dins el primer grau de consanguinitat o afinitat, o de 6 dies hàbils si la defunció ocorreguera a més de 100 km de la localitat de residència del personal.

Si la persona morta és familiar dins el segon grau de consanguinitat o afinitat, el personal podrà disposar de 3 dies hàbils, o de 5 dies hàbils si la defunció ocorreguera a més de 100 km de la localitat de residència del personal.

Els dies en què es faça ús d'aquest permís hauran de ser consecutius i immediatament posteriors al fet causant. Es computarà com a permís el dia de la defunció quan la persona no inicie la jornada de treball que li corresponguera realitzar eixe dia.

Article 42. Permís per accident o malaltia greu, hospitalització o intervenció quirúrgica sense hospitalització que requerisca repòs domiciliari de cònjuge, parella de fet o familiar, o persona diferent de les anteriors que convisca amb el personal

El personal podrà disposar de 5 dies hàbils per accident o malaltia greu, hospitalització o intervenció quirúrgica sense hospitalització que requerisca repòs domiciliari del/de la cònjuge, parella de fet o parents fins al segon grau per consanguinitat o afinitat, incloent-hi el familiar consanguini de la parella de fet, com també de qualsevol altra persona diferent de les anteriors que convisca amb el personal en el mateix domicili i que requerisca la cura efectiva, o de 6 dies hàbils si el fet causant ocorreguera a més de 100 km de la localitat de residència habitual del personal.

Es concedirà permís per malaltia greu quan hi haja hospitalització o siga acreditada per facultatiu/va competent la gravetat de la malaltia, o la necessitat de repòs domiciliari. Aquest permís podrà ser concedit cada vegada que s'acredite una nova situació de gravetat.

En els supòsits de malaltia greu, hospitalització en institució sanitària o hospitalització domiciliària de llarga duració, aquests dies de permís es podran utilitzar continuats o alternats a petició del personal.

En el cas que l'hospitalització fora inferior als dies als quals per malaltia greu hi ha permís i no hi haguera certificat de gravetat, aquest permís es reduirà als dies que efectivament el familiar de la persona afectada haja estat hospitalitzat.

Article 43. Permís per assumptes propis

El personal podrà gaudir de fins a 6 dies per assumptes propis o particulars per cada any natural, sense necessitat de motivació o cap justificació.

Aquests dies de permís es podran gaudir, amb caràcter general, fins al dia 15 de febrer de l'any següent al qual corresponen. No obstant això, per necessitats del servei es podrà ampliar aquest termini fins al 31 de març.

El personal tindrà dret al gaudi de dos dies addicionals en complir el sisè trienni, i s'incrementarà aquest dret un dia més per cada trienni complit a partir del vuitè.

El personal podrà distribuir aquests dies a la seua conveniència, tenint en compte que el gaudi no haurà d'afectar l'adequada atenció al servei, per la qual cosa requeriran d'autorització prèvia. La possible denegació haurà d'acreditar el previsible perjudici que la concessió ocasionaria a la unitat de destinació.

Els dies d'assumptes propis anuals podran ser acumulats als permisos per naixement, lactància, adopció, guarda, acolliment o del progenitor diferent de la mare biològica, fins i tot una vegada que haja acabat ja l'any a què el període corresponga.

El personal que no preste servei durant l'any complet podrà en gaudir la part proporcional als mesos treballats.

En el supòsit de jubilació del personal, el règim d'aplicació serà el següent:

a)      Els 6 dies d'assumptes propis es gaudiran en proporció al temps treballat durant l'any natural de la jubilació.

b)    Els dies addicionals d'assumptes propis per antiguitat es podran utilitzar íntegrament abans de la data de jubilació, sense que s'aplique el criteri de proporcionalitat previst en l'apartat anterior.

Article 44. Permís per concurrència a exàmens

El personal disposarà de permís durant el dia de l'examen per a concórrer a proves selectives per a l'ingrés en l'Administració pública, a exàmens finals i altres proves definitives d'aptitud i avaluació en centres oficials, encara que la realització d'exercicis siga compatible amb el desenvolupament de la jornada laboral.

Article 45. Permís per trasllat de domicili

El personal tindrà dret a 2 dies naturals i a continuació del fet causant per trasllat del domicili habitual. Caldrà aportar-hi justificant acreditatiu.

Article 46. Permís per a realitzar funcions sindicals, de formació o de representació del personal

Es concediran permisos per a realitzar funcions sindicals, de formació o de representació del personal en els termes en què estableix la normativa vigent.

Article 47. Permís per consulta mèdica

El personal podrà acudir durant la jornada laboral, per necessitats pròpies o de menors d'edat, ancians o discapacitats al seu càrrec, a consultes, tractaments i exploracions de tipus mèdic durant el temps indispensable per a la realització i sempre que no existisca la possibilitat de realitzar-se fora de l'horari laboral.

Article 48. Permís per al compliment d'un deure inexcusable, de caràcter públic i personal

1. El personal podrà absentar-se del seu lloc de treball pel temps indispensable per al compliment d'un deure inexcusable, de caràcter públic i personal. A títol enunciatiu i no limitatiu, s'entendrà per deure de caràcter públic i personal:

a)    Citacions de jutjats, tribunals de justícia o altre tipus de compareixences obligatòries davant aquests, degudament acreditades mitjançant certificat de compareixença expedit per lletrat de l'Administració de justícia, així com citacions de comissaries o qualsevol altre organisme oficial.

b)      Compliment dels deures ciutadans derivats de les consultes electorals.

c)     Assistència a les reunions dels òrgans de govern i comissions que en depenen quan deriven estrictament del càrrec electiu de regidora o regidor, com també de diputada o de diputat.

d)    Assistència com a membre a les sessions d'un tribunal de selecció o provisió amb nomenament de l'autoritat pertinent.

e)      Altres obligacions que necessàriament hagen d'atendre's en horari laboral i que en cas d'incompliment generen a la persona interessada una responsabilitat d'ordre civil, penal o administrativa, sempre que queden degudament acreditades.

2. El personal també podrà absentar-se del seu lloc pel temps indispensable perquè, en cas que tinga una persona a càrrec, puga acompanyar-la perquè puga complir un deure inexcusable.

CAPÍTOL V. Llicències

Article 49. Llicència sense retribució

1. El personal tindrà dret a una llicència sense retribució per un període màxim de 6 mesos cada 3 anys.

2. Excepte casos excepcionals, la sol·licitud haurà de presentar-se amb una antelació mínima d'un mes a la data d'inici. La Gerència resoldrà, com a màxim, 15 dies abans de la data d'inici sol·licitada, amb l'informe de la persona responsable de la unitat de destinació. La possible denegació ha de ser motivada.

3. El personal es mantindrà en situació d'alta en el règim de previsió social que corresponga. El temps de gaudi d'aquesta llicència computarà a l'efecte d'antiguitat i promoció professional. Per contra, no computarà a l'efecte de vacances i permís d'assumptes propis.

4. Aquesta llicència podrà prolongar-se fins a un any en el cas que el/la cònjuge, familiar fins a segon grau que habitualment convisca amb el personal o qualsevol persona que legalment es trobe sota la seua guarda o custòdia patisca malaltia greu o irreversible que requerisca una atenció continuada. Per a fer-ho, la malaltia haurà de ser acreditada suficientment amb els necessaris informes mèdics.

Article 50. Llicència per a assistència a cursos de perfeccionament professional

El personal podrà gaudir d'una llicència retribuïda de fins a 40 hores anuals per a l'assistència a cursos de perfeccionament professional. La concessió o denegació d'aquesta llicència correspon a la Gerència, que haurà de tenir en compte que:

a) El curs estiga homologat.

b) El conti gut estiga directament relacionat amb el lloc de treball o la carrera professional de la persona interessada.

c) No afecte negativament el servei.

Article 51. Llicència per estudis

1. El personal amb relació permanent podrà gaudir d'una llicència de fins a 12 mesos per a formació en matèries directament relacionades amb la seua carrera professional en la Universitat. Aquesta llicència es podrà sol·licitar cada 5 anys, sempre que aquests s'hagen prestat en servei actiu ininterrompudament.

2. Durant el gaudi d'aquesta llicència es tindrà dret exclusivament a la percepció de les retribucions bàsiques i computarà a l'efecte d'antiguitat i promoció professional. Per contra, no computarà a l'efecte de vacances i permís d'assumptes propis.

3. La concessió o denegació d'aquesta llicència correspon a la Gerència, que haurà de tenir en compte:

a) La matèria sobre la qual tracte la formació ha de ser d'interès per a la millora en la qualitat i prestació del servei públic.

b) El curs ha de ser homologat prèviament en relació amb el Pla de Formació de la Universitat.

4. Quan finalitze el període de llicència, el personal beneficiari haurà de presentar a la Gerència una memòria global del treball desenvolupat, com també una certificació acadèmica dels estudis realitzats. La no presentació d'aquesta documentació implicarà l'obligació de reintegrar les retribucions percebudes. Així mateix, si en qualsevol moment s'aprecia que la persona beneficiària no compleix els requisits establits, la llicència serà revocada.

Article 52. Llicència sense retribució per a assistència a cursos de perfeccionament professional

1. El personal tindrà dret a llicències sense retribució per un màxim de 3 mesos per any natural per a l'assistència a cursos de perfeccionament professional quan el contingut d'aquests estiga directament relacionat amb el lloc de treball o la carrera professional en l'Administració i sempre que la gestió del servei i l'organització del treball ho permeten.

2. La concessió o denegació d'aquesta llicència correspon a la Gerència, que haurà de tenir en compte que:

a) El contingut del curs estiga directament relacionat amb el lloc de treball o la carrera professional de la persona interessada.

b) No afecte negativament el servei.

3. El personal es mantindrà en situació d'alta en el règim de previsió social que corresponga. El temps de gaudi d'aquesta llicència computarà a l'efecte d'antiguitat i promoció professional. Per contra, no computarà a l'efecte de vacances i permís d'assumptes propis.

Article 53. Llicència per participació en programes acreditats de cooperació internacional

1. La Gerència podrà autoritzar llicències per a la participació voluntària, per un període no superior a 6 mesos, en missions o programes de cooperació internacional al servei d'organismes internacionals, governs o entitats públiques estrangeres, sempre que conste l'interès de la Universitat en la participació, com també el de l'organisme, govern o entitat que el sol·licite.

2. En la sol·licitud haurà d'adjuntar-se la documentació referida al programa en la qual conste la participació de la persona interessada, com també l'informe favorable de l'òrgan competent en matèria de cooperació internacional.

3. Una vegada finalitzada l'activitat voluntària, s'aportarà certificació de l'organisme, govern o entitat en la qual s'acredite l'efectiu compliment de l'activitat.

CAPÍTOL VI. Vacances

Article 54. Vacances anuals

1. El personal amb horari ordinari de 5 dies hàbils a la setmana distribuïts de dilluns a divendres tindrà dret a gaudir de 22 dies hàbils de vacances retribuïts per cada any complet de servei actiu, o de la part proporcional quan el temps de serveis durant l'any fora inferior. Així mateix, es tindrà dret a un dia hàbil addicional en complir 15, 20, 25 i 30 anys de servei, respectivament, fins a un total de 26 dies hàbils per any natural.

2. Aquest personal amb horari ordinari de 5 dies hàbils a la setmana podrà gaudir de fins a 8 dies de les vacances sense necessitat que s'agrupen en períodes mínims de temps.

3. La denegació del període de vacances sol·licitat requerirà escrit motivat del responsable de l'autorització de les vacances.

4. Els horaris especials poden establir les vacances en un període concret, sempre que aquest siga com a mínim d'un mes natural. Els dies de vacances addicionals es podran gaudir tant en jornades simples com aquelles que acumulen 2 dies hàbils.

Article 55. Període de gaudi de les vacances

1. Les vacances es gaudiran, amb l'autorització prèvia i sempre que resulte compatible amb les necessitats del servei, dins de l'any natural i fins al 31 de gener de l'any següent.

2. Independentment del que estableix l'apartat anterior, les vacances es gaudiran de manera preferent el mes d'agost, en el període establit per lal Gerència.

3. Excepcionalment, les unitats administratives poden establir un període diferent per a adaptar les vacances del seu personal als fluxos d'activitat de la unitat. Aquesta modificació del període preferent de vacances ha de comptar amb el vistiplau de la Gerència.

4. El personal que desitge gaudir les vacances en el període preferent d'agost elevarà a la persona responsable de la seua unitat administrativa la sol·licitud abans del 15 de juny, i hi indicarà els dies que sol·licita. Una vegada rebudes les opcions, la persona responsable de la unitat resoldrà amb un mínim de 15 dies d'antelació a la data d'inici prevista, tenint en compte l'equilibri necessari perquè els serveis es presten amb normalitat.

5. El gaudi de les vacances fora del període preferent d'agost se sol·licitarà amb almenys un mes d'antelació, juntament amb la justificació de la causa que el motiva. La concessió estarà supeditada al fet que ho permeta el normal funcionament dels serveis.

Article 56. Modificació i interrupció de les vacances

1. Amb caràcter general, les vacances ja concedides o les ja iniciades no poden ser modificades ni interrompudes. No obstant això, en el cas que, per raons justificades, s'haja d'alterar el període de vacances ja concedit, es podrà sol·licitar un canvi mitjançant petició al Servei de Gestió de Personal, tramitada a través del responsable de la unitat, que hi adjuntarà un informe sobre l'oportunitat de concedir la sol·licitud.

2. Quan les situacions de permís per naixement per a la mare biològica o per a l'altre progenitor diferent d'aquesta, incapacitat temporal, risc durant la lactància o risc durant l'embaràs impedisquen iniciar el gaudi de les vacances dins l'any natural al qual corresponguen, o una vegada iniciat el període vacacional sobrevinguera una d'aquestes situacions, el període vacacional es podrà gaudir encara que haja acabat l'any natural a què corresponguen i sempre que no hagen transcorregut més de 18 mesos a partir del final de l'any en què s'hagen originat.

Article 57. Drets relacionats amb les vacances

El personal té dret a l'acomodació del període de gaudi de les vacances en cas d'embaràs, tenir un/a fill/a menor de 12 mesos i en cas de separació legal, divorci o viduïtat l'any en què es produïsquen aquestes situacions i amb la corresponent justificació prèvia.

En cas que s'hagen de gaudir les vacances fora del període preferent per decisió de l'Administració, el personal tindrà dret a 2 dies hàbils més de vacances.

Article 58. Compensació

El període de vacances anuals retribuïdes del personal no pot ser substituït per una compensació econòmica. En els casos de renúncia voluntària, haurà de garantir-se en tot cas el gaudi de les vacances reportades.

No obstant això, en els casos de conclusió de la relació de serveis del personal per causes alienes a la voluntat del treballador o la treballadora, es tindrà dret a sol·licitar l'abonament d'una compensació econòmica per les vacances reportades i no gaudides. En els casos de jubilació per incapacitat permanent o de defunció, aquesta compensació podrà ser sol·licitada pel treballador o la treballadora, o si escau pels/per les hereus/ves, fins a 18 mesos després d'ocorregut el fet causant com a data límit.

CAPÍTOL VII. Règim de jornada partida

Article 59. Concepte

1. Es regula en aquest capítol la prestació de servei en horari de matí i vesprada per part de personal que ocupa un lloc de treball classificat amb jornada de matí en un nombre de vesprades superior al previst en l'article 10.2 d'aquesta normativa, d'acord amb al que estableixen els articles següents.

2. La concessió d'aquest règim de jornada no modificarà les característiques del lloc de treball ni implicarà un augment en el nombre d'hores de dedicació setmanals assignat al lloc per aquesta normativa.

Article 60. Tramitació

La persona responsable de la unitat interessada a comptar amb personal amb aquest tipus de jornada presentarà la sol·licitud a lal Gerència, en la qual s'inclourà:

a)    L'horari concret que es desenvolupar.

b)      La duració en mesos complets de l'aplicació d'aquesta jornada.

c)      L'acceptació del personal afectat, que serà sempre voluntària.

L'autorització d'aquest règim correspon a la Gerència, que resoldrà la sol·licitud tenint en compte la disponibilitat econòmica i el nombre d'efectius de la unitat.

Article 61. Distribució de la jornada partida

El personal autoritzat a desenvolupar el seu horari de treball en règim de jornada partida haurà de prestar-hi servei un mínim de 3 vesprades a la setmana, i haurà d'exercir almenys 10 hores setmanals en aquest torn.

Es considera que la jornada de vesprada d'aquest personal s'inicia a les 16 hores. Entre el final de la jornada de matí i l'inici de la de vesprada ha d'haver-hi un mínim d'una hora i mitja.

Article 62. Condicions que cal tenir en compte en la resolució

1. No podrà autoritzar-se horari de treball en règim de jornada partida en unitats amb nombre d'efectius suficient per a atendre el servei durant totes les vesprades de la setmana en què aquest servei estiga previst.

2. Quan en una unitat hi haja més d'una persona amb jornada partida, haurà de cobrir-se el servei durant totes les vesprades de dilluns a dijous.

3. En aquelles unitats en què preste servei personal que tinga autoritzat el règim de jornada partida, la resta de personal, si n'hi ha, realitzarà la jornada de vesprada de manera que es cobrisca el servei el major nombre de vesprades possible.

Article 63. Incompliment del règim de jornada partida

1. Les vesprades afectades per l'horari de jornada partida en dies laborables no complides i que no es recuperen dins el mateix mes comportaran la reducció proporcional de la percepció del complement de productivitat per jornada partida.

2. El reiterat incompliment dels paràmetres establits en la resolució que autoritza la jornada partida donarà lloc a la revocació de l'autorització d'aquest règim. Es considera incompliment reiterat quan s'hagen produït durant 2 mesos en un termini d'un any.

Article 64. Jornada partida durant la jornada d'estiu i períodes de Setmana Santa i Nadal

Durant la jornada d'estiu i en els períodes de Setmana Santa i Nadal es mantindrà el règim de jornada partida, i s'aplicarà la reducció proporcional corresponent a la presència en el lloc de treball en horari de vesprada. No obstant això, la presència en el lloc de treball cada vesprada serà d'un mínim d'una hora i mitja.

Article 65. Incompatibilitat amb aquest règim

El personal que exercisca llocs de treball classificats amb complement específic igual o superior a l'E045 no podrà percebre el complement de productivitat per règim de jornada partida.

Article 66. Variacions sobre la distribució i condicions del règim de jornada partida

La Gerència podrà autoritzar les variacions sobre la distribució i les condicions establides en aquest capítol que puguen plantejar les diferents unitats per a adequar aquest règim de jornada partida a un millor desenvolupament del servei.

Article 67. Quantia del complement de productivitat per jornada partida

El complement econòmic es fixa en el 35% del sou del personal afectat.

CAPÍTOL VIII. Compensació d'activitats extraordinàries

Article 68. Objecte

Són objecte de regulació en aquest capítol les hores de treball realitzades quan el personal, fora de la jornada habitual de treball,

a)  Exercisca activitats pròpies de les funcions atribuïdes al seu lloc de treball.

b) Col·labore en activitats d'investigació, de formació o relacionades amb estudis propis de la Universitat, com també de qualsevol altra activitat desenvolupada dins l'àmbit universitari que no siguen les habituals del lloc ocupat.

c) Participe en presentacions, gales o ponències relacionades amb altres activitats programades per la Universitat.

Article 69. Qüestions generals

1. Qualsevol necessitat d'ampliar la jornada habitual de treball ha de ser comunicada almenys amb 5 dies d'antelació a la Gerència amb el vistiplau del/de la superior jeràrquic/a. Queda exceptuada d'aquest tràmit previ l'ampliació de la jornada en aquelles situacions que deriven d'un fet impossible de preveure i servisca per a evitar danys irreparables.

2. No es podrà autoritzar la realització d'hores susceptibles de compensació al personal que no preste servei amb dedicació a temps complet.

3. Amb caràcter general, la realització d'activitats pròpies desenvolupades fora de la jornada de treball haurà de ser assumida per personal amb complement específic que implique disponibilitat horària. En cas que això no siga possible, s'hi aplicarà la compensació establida en l'article 70 d'aquesta normativa.

4. Qualsevol activitat extraordinària ha de quedar reflectida mitjançant un codi de fitxatge específic (marcatge extra).

5. Els marcatges extra no podran començar abans de les 14.30 hores, en el cas que el personal tinga horari habitual de matí, ni finalitzar després de les 14.30 hores quan s'exercisca la jornada de treball en horari habitual de vesprada.

El temps mínim que es tindrà en compte com a marcatge extra és una hora.

En el cas de recuperació de temps de la jornada habitual per impartició de cursos, aquest es podrà recuperar a partir de l'inici del curs.

La jornada màxima de treball, suma de l'ordinària i l'extraordinària, si escau, no podrà excedir 12 hores al dia.

6. No podran percebre pagaments a personal propi el personal que ocupe llocs de treball que tinguen assignat un complement específic 45 o superior, excepte quan es tracte de la impartició de cursos tant del Pla de Formació de la UA com de títols propis o projectes d'investigació el finançament dels quals permeta eixa retribució. Aquest complement específic no podrà ser modificat per a atendre aquesta qüestió.

7. En el supòsit de compensació d'activitats extraordinàries que es realitzen fora de l'horari de treball, finançades mitjançant ajudes o subvencions que calga justificar, l'import màxim per hora no podrà ser superior a 1,5 vegades el cost mitjà/hora del personal que perceba la retribució. Aquesta quantitat es calcula en funció de les retribucions de cada treballador, per la qual cosa caldrà sol·licitar-ne a la Unitat de Nòmines el càlcul.

Article 70. Compensació

1. En el cas d'activitats pròpies desenvolupades fora de la jornada habitual, l'excés d'horari serà compensat una vegada desapareguen les circumstàncies que el van motivar i a raó d'una hora i mitja de descans per cada hora de servei extraordinari.

Amb caràcter excepcional, i amb la justificació prèvia de la impossibilitat de compensació per hores de descans per part de la persona responsable de la unitat, la Gerència podrà autoritzar la compensació econòmica, sempre que hi haja disponibilitat de crèdit específic per a fer-ho. Aquesta compensació es farà en la mateixa proporció prevista en l'apartat anterior.

2. En el cas d'activitats no pròpies del lloc de treball, una vegada autoritzades, es retribuiran mitjançant pagaments a personal propi.

3. El personal podrà ser compensat quan:

a)    El temps de dedicació a aquestes activitats estiga acreditat, de manera fefaent, en els registres de control de presència mitjançant marcatge extra. Quan les activitats es realitzen fora del campus universitari, el seguiment es realitzarà mitjançant declaració de la persona interessada en la qual consten els horaris complits i el vistiplau del responsable de les activitats.

b)    El nombre d'hores emprades en la impartició de cursos que seran objecte d'un pagament a personal propi hauran de ser recuperades íntegrament abans d'iniciar-se el corresponent expedient econòmic, i hauran de quedar registrades com a marcatge extra (entrada i eixida) fora de la jornada habitual.

c)     Si es tracta de la impartició de cursos dins la jornada laboral, en aquesta jornada no s'haurà de fer cap marcatge addicional al d'entrada i eixida al lloc de treball.

4. El màxim nombre d'hores susceptibles de compensació serà de 80 hores per persona i any. No computaran per a establir aquest límit les hores que corresponguen a activitats de reparació o prevenció de sinistres o danys urgents.

Article 71. Desplaçaments

En ocasió de desplaçaments que se sustenten en una comissió de serveis per a fer tasques pròpies del lloc de treball que s'ocupa, l'excés d'horari de treball que es produïsca podrà compensar-se en la mateixa setmana del desplaçament o en la posterior, i s'ajustarà l'horari de manera que sempre es respecte la presència en el tram comprès entre les 9 i les 14 hores per a aquell personal que realitze la jornada en torn de matí. Es podrà optar per no realitzar la jornada complementària, vespertina o matutina, si l'excés de temps fora almenys de 2 hores i 30 minuts.

Qualsevol activitat, relacionada o no amb les tasques habituals, que de forma no habitual es realitze en lloc diferent al lloc de treball dins la jornada de treball, no donarà dret a cap indemnització, ni econòmica ni per temps lliure, llevat que siga aplicable el que es preveu en la normativa de dietes i desplaçaments.

Les activitats que es porten a terme representant la Universitat en esdeveniments culturals, musicals o esportius s'entendran emparades per la corresponent comissió de serveis i comptaran amb la pertinent autorització per a absentar-se del lloc de treball.

El personal amb relació laboral en projectes d'investigació en què els desplaçaments són inherents a les activitats del projecte contractat podrà sol·licitar compensació quan es produïsca el desplaçament en dies festius segons el calendari laboral.

DISPOSICIONS ADDICIONALS

Primera

A l'efecte de l'aplicació d'aquesta normativa, la parella convivent que es trobe inscrita en qualsevol registre públic oficial d'unions de fet tindrà la mateixa consideració que el/la cònjuge.

Segona

El calendari laboral aprovat anualment pel Consell de Govern de la Universitat concretarà la resta dels períodes de descans habilitats per al personal de la Universitat.

DISPOSICIÓ DEROGATÒRIA

Queda sense efecte qualsevol normativa que regulara amb anterioritat els assumptes objecte d'aquest reglament.

DISPOSICIÓ FINAL

Aquesta normativa entrarà en vigor l'endemà de la publicació en el BOUA.

ANNEX I

Definicions

A l'efecte d'allò que disposa aquesta normativa s'entendrà per:

a) Parella de fet: persona que respecte de la persona de referència manté una relació que pot acreditar a través de la inscripció en un registre públic oficial d'unions de fet.

b) Familiar de primer grau en línia directa, per consanguinitat o afinitat: mares i pares, filles i fills, mares i pares polítics, cònjuge o parella de fet de la filla o el fill i filles i fills del cònjuge o parella de fet, sense perjudici del que poguera establir la normativa civil.

c) Familiar de segon grau en línia directa o col·lateral, per consanguinitat: germans i germanes, avis i àvies, nets i netes; o per afinitat: avis, àvies i nets, netes del/de la cònjuge o parella de fet i cunyats o cunyades, entenent per això el/la cònjuge o la parella de fet de la germana o el germà, o bé la germana o el germà del/de la cònjuge o parella de fet, sense perjudici del que poguera establir la normativa civil.

d) Necessitar especial dedicació o atenció continuada: implica que cal que el subjecte reba tractament, atenció, cures o assistència continuada per terceres persones a causa de problemes de salut, entesa aquesta última com a benestar físic, psíquic i social. Així mateix, s'entendran incloses en aquesta situació les persones que tinguen reconeguda la situació de dependència en qualsevol dels graus.

e) Informe de l'òrgan competent de l'Administració sanitària: informe de la inspectora o l'inspector mèdic de zona o, si el tractament es rep a l'hospital, l'informe del/de la facultatiu/va responsable del pacient.

f) Tenir al seu càrrec: relació de dependència que no implica convivència.

g) Cura directa: relació de dependència que implica convivència.

h) Malaltia greu: inclou l'hospitalització, la intervenció quirúrgica sense hospitalització que requerisca repòs domiciliari o aquella malaltia la gravetat o la necessitat d'atenció continuada de la qual siga acreditada pel/per la facultatiu/va responsable del pacient.

i) Guarda legal o custòdia: guarda amb finalitats d'adopció o acolliment, tant temporal com permanent, com també guarda legal d'altra persona.

j) Sota la denominació de víctima de violència terrorista està inclòs el personal que haja patit danys físics o psíquics a conseqüència de l'activitat terrorista, el/la cònjuge o persona amb anàloga relació d'afectivitat, i les filles i els fills de les persones ferides i mortes, sempre que ostenten la condició de personal i de víctimes de terrorisme d'acord amb la legislació vigent, com també aquell personal amenaçat en els termes de l'article 5 de la Llei 29/2011, de 22 de setembre, de reconeixement i protecció integral a les víctimes del terrorisme, amb el reconeixement previ del Ministeri de l'Interior o de sentència judicial ferma.

k) Sota la denominació de víctima de violència de gènere, de violència sobre la dona i de violència sexual estan incloses les dones que siguen objecte de la violència que tipifica l'article 1 Llei orgànica 1/2004, de 28 de desembre, de mesures de protecció integral contra la violència de gènere, o de les conductes descrites en l'article 3 de la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.

l) Relació de dependència: estat en què es troben les persones que, per raons derivades de l'edat, la malaltia o la diversitat funcional, precisen l'atenció d'altra persones o altres persones per a realitzar activitats bàsiques de la vida diària.

Acreditacions

Sense perjudici de l'acreditació per qualsevol dels mitjans admesos en dret, amb caràcter general:

a) La situació de convivència ha de ser acreditada mitjançant certificat d'empadronament expedit per l'ajuntament de residència.

b) La condició de discapacitat o diversitat funcional ha de ser acreditada mitjançant resolució o certificació oficial del grau de discapacitat expedida per la conselleria competent en la matèria o, si escau, òrgan equivalent d'altres administracions públiques.

c) El grau de parentiu i la relació familiar s'acreditarà amb el llibre o elsl llibres de família, certificació del Registre Civil o inscripció en qualsevol registre públic oficial d'unions de fet.

d) La guarda legal ha d'acreditar-se mitjançant la decisió administrativa de guarda amb finalitats d'adopció o acolliment, tant temporal com permanent, o mitjançant sentència judicial que atorgue al personal la tutela o qualsevol altra institució de guarda legal. Caldrà acreditar-se també en aquest últim supòsit l'acceptació del càrrec d'acord amb al que estableix la normativa civil.

e) La situació de violència de gènere o de violència sexual s'acreditarà d'acord amb el que preveu l'article 23 de la Llei orgànica 1/2004, de 28 de desembre, de mesures de protecció integral contra la violència de gènere o amb allò que preveu l'article 9 de la Llei 7/2012, de 23 de novembre, integral contra la violència sobre la dona en l'àmbit de la Comunitat Valenciana.

f) La condició de família nombrosa haurà d'acreditar-se mitjançant el títol oficial actualitzat de família nombrosa expedit per l'òrgan competent.

g) La condició de família monoparental s'acreditarà mitjançant el títol corresponent expedit per la conselleria amb competències en la matèria.

h) La situació d'especial dedicació s'acreditarà mitjançant informe de l'òrgan que resulte competent de l'Administració sanitària o dels serveis socials en el qual s'indique aquesta circumstància. També mitjançant resolució de reconeixement de la situació de dependència.

i) La malaltia greu haurà d'acreditar-se mitjançant justificant d'hospitalització en institució sanitària o domiciliària que incloga la duració d'aquesta; justificant mèdic de la intervenció quirúrgica sense hospitalització que incloga el període de repòs domiciliari; o informe expedit pel/per la facultatiu/va responsable del pacient en el qual conste la gravetat de la malaltia quan no hi haja hospitalització.

j) Les persones interessades no estaran obligades a aportar documents que hagen sigut elaborats per qualsevol administració en els termes previstos en l'article 28 de la Llei 39/2015, d'1 d'octubre, del procediment administratiu comú de les administracions públiques, sempre que hi haja interoperativitat i que es puguen obtenir per la Universitat d'Alacant.





[Carretera Sant Vicent del Raspeig s/n  
03860 Sant Vicent del Raspeig - Alacant  
 Tel. 04 482 0655 - Fax 47 798 8608](https://www.google.es/maps/@02.735692,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12037&trk=tyah&trkInfo=tarId%6B3053123291926%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)